
REPUBLIKA HRVATSKA
DJEČJI VRTIĆ TOČKICA
TRNOVEC
UPRAVNO VIJEĆE

KLASA: 007-02/26-01/04
URBROJ: 2186-29-1-05-26-6
Trnovec, 08. srpanj 2026.

Na temelju članka 38. Privremenog Statuta Dječjeg Vrtića Točkica, a u svezi s člankom 21. Zakona o zaštiti od požara (NN 92./10.) i člankom 3. Pravilnika o sadržaju općeg akta iz područja zaštite od požara (NN 116./11.), Upravno vijeće na 2. sjednici održanoj dana 08. srpnja 2026. godine donijelo je

PRAVILNIK O ZAŠTITI OD POŽARA
I. TEMELJNE ODREDBE
Članak 1.
Pravilnikom o zaštiti od požara (u daljem tekstu: Pravilnik) u Dječjem vrtiću „Točkica“ (u daljem tekstu: Vrtić ) uređuje se organiziranje, provođenje i unapređivanje zaštite od požara u unutarnjem i vanjskom prostoru Vrtića.
Članak 2.
Vrtić provodi zaštitu od požara radi sigurnog i nesmetanog boravka i rada radnika, polaznika te drugih osoba u prostoru Vrtića.
Provođenje zaštite od požara sastavni je dio radnih obveza djelatnika Vrtića.
Treće osobe za vrijeme boravka u vrtiću dužne su se u svezi sa zaštitom od požara pridržavati mjera i naloga djelatnika Vrtića. Svaka osoba koja boravi u Vrtiću, dužna je djelovati na način kojim se ne može izazvati požar.
Članak 3.
Odredbe ovoga Pravilnika primjenjuju se u skladu sa zakonom, provedbenim propisima, planovima zaštite od požara, odlukama osnivača i općim aktima Vrtića.
Članak 4.
Mjere i sredstva za provođenje zaštite od požara utvrđuju se planom zaštite od požara, godišnjim planom i programom rada i financijskim planom Vrtića.
II. USTROJSTVO I NAČIN RADA SLUŽBE ZA ZAŠTITU OD POŽARA
Članak 5.
Poslove zaštite od požara i unapređenje stanja zaštite od požara obavlja ovlašteni radnik.
Radnik iz stavka 1. ovoga članka mora imati najmanje zvanje vatrogasca ili gimnazijsko obrazovanje, odnosno srednjoškolsko strukovno obrazovanje u četverogodišnjem trajanju i položen stručni ispit.
Kada u Vrtiću nema odgovarajućeg djelatnika ili Vrtić ne može zaposliti osobu koja ispunjava uvjete iz stavka 2. ovoga članka, ravnatelj može poslove iz stavka 1. ovoga članka ugovorno prenijeti ovlaštenom obrtniku, trgovačkom društvu, ustanovi ili udruzi.
III. RADNA MJESTA I STRUČNA SPREMA OSOBA ZA OBAVLJANJE POSLOVA
ZAŠTITE OD POŽARA I UNAPREĐENJE STANJA ZAŠTITE OD POŽARA
Članak 6.
Broj potrebnih radnika za obavljanje poslova zaštite od požara i unapređenja stanja zaštite od požara utvrđuje ravnatelj prema procjeni ugroženosti od požara i planu zaštite od požara, odnosno prema ispunjenju obveza u svezi sa zaštitom od požara iz godišnjeg plana i programa rada.
Radnici Vrtića zaduženi za zaštitu od požara i unapređenje stanja ugroženosti od požara moraju glede stručne spreme ispunjavati uvjete iz članka 5. stavka 2. ovoga Pravilnika.
Stručna sprema iz stavka 3. ovoga članka obvezno se objavljuje u natječaju.
IV. OBVEZE I ODGOVORNOSTI U SVEZI S PROVEDBOM MJERA
ZAŠTITE OD POŽARA
Članak 7.
U svezi s provedbom mjera zaštite od požara tijela i radnici Vrtića imaju obveze i odgovornosti određene procjenom ugroženosti od požara i planom zaštite od požara.
Upravno vijeće:
- utvrđuje uvjete i sredstva za provođenje i unapređenje zaštite od požara
- donosi planove za sigurno spašavanje osoba ugroženih požarom
- odlučuje o izradi procjene ugroženosti od požara u Vrtiću
- obavlja druge poslove u skladu s općim aktima Vrtića.
Ravnatelj:
- osigurava provođenje mjera u svezi sa zaštitom od požara
- osigurava upoznavanje radnika i polaznika s opasnostima od požara u Vrtiću
- poduzima mjere za smanjenje nastanka i širenja požara, kao i mjere za unapređenje stanja zaštite od požara
- skrbi o osiguranju sredstava i opreme za dojavu, gašenje i sprječavanje požara
- donosi pravila o ponašanju osoba koje borave u Vrtiću i kod nastanka požara
- organizira spašavanje radnika, polaznika i drugih osoba u slučaju nastanka požara
- utvrđuje obrasce koji za vođenje evidencije iz članka 35. ovoga Pravilnika nisu utvrđeni provedbenim propisima
- izvješćuje osnivača Vrtića o mjerama za zaštitu od požara
- obavlja druge poslove u svezi sa zaštitom od požara prema propisima, planovima i općim aktima Vrtića.
Radnik iz članka 5. ovoga Pravilnika:
- skrbi o provođenju mjera i unapređenja stanja zaštite od požara
- ispituje podatke o uporabi sredstava koja su u svezi sa zaštitom od požara
- neposredno nadzire rad radnika kod obavljanja poslova u svezi sa zaštitom od požara
- izvješćuje ravnatelja o uočenim problemima, nepravilnostima i propustima
- surađuje s ovlaštenikom zaštite na radu
- nadzire ispravnost i način uporabe opreme, strojeva i uređaja u svezi sa zaštitom od požara
- u dogovoru s ravnateljem i ovlaštenikom zaštite na radu organizira praktične vježbe za možebitnu evakuaciju i spašavanje
- predlaže Upravnom vijeću i ravnatelju donošenje mjera u svezi sa zaštitom od požara
- obavlja druge poslove utvrđene propisima i općim aktima Vrtića.
Radnici Vrtića su obvezni:
- raditi i ponašati se tako da ne izazovu požar
- provoditi i pridržavati se propisanih mjera zaštite od požara
- upozoravati na opasnost od požara do kojega bi moglo doći zbog nedostataka na građevinama, strojevima, opremi, instalacijama i sl.
- svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugroženih požarom
- obavljati svoje poslove u skladu s pravilima koja onemogućuju izazivanje požara
- možebitne kvarove na uređajima i instalacijama kojima se služe tijekom rada, prijaviti ravnatelju ili djelatniku iz članka 5. ovoga Pravilnika
- neposredno sudjelovati u gašenju požara
- obavljati druge poslove i ispunjavati obveze utvrđene propisima, planovima i općim aktima Vrtića.
V. OBVEZE I ODGOVORNOSTI OSOBA S POSEBNIM OVLASTIMA U
PROVEDBI MJERA ZAŠTITE OD POŽARA
Članak 8.
Za provedbu mjera zaštite od požara ovlašten je i odgovoran ravnatelj.
Ravnatelj je ovlašten i odgovoran za organiziranje zaštite od požara prema propisima, planovima i aktima iz područja zaštite od požara.
VI. UNUTARNJA KONTROLA PROVEDBE MJERA ZAŠTITE OD POŽARA
Članak 9.
Unutarnju kontrolu provedbe mjera zaštite od požara obavlja ravnatelj ili osoba koju on opunomoći.
Unutarnja kontrola provodi se:
- neposrednim izvidom provođenja mjera zaštite od požara
- davanjem potrebnih uputa i naloga
- pribavljanjem pisanih izvješća.
Ravnatelj ili osoba koja provodi unutarnju kontrolu, dužna je surađivati s inspektorom zaštite
od požara.
VII. UPOZNAVANJE RADNIKA I KORISNIKA S OPASNOSTIMA I OPĆIM MJERAMA ZAŠTITE OD POŽARA PRIGODOM STUPANJA NA RAD ILI PROMJENE MJESTA RADA TE VOĐENJE EVIDENCIJE O TOME
Članak 10.
Ravnatelj ili radnik iz članka 5. ovoga Pravilnika dužan je radnike Vrtića prigodom stupanja na rad ili kod promjene mjesta rada upoznati s opasnostima od požara ili općim mjerama zaštite od požara na određenom mjestu rada.
Ravnatelj ili radnik iz članka 5. ovoga Pravilnika dužan je izvijestiti o opasnostima i mjerama zaštite od požara radnike i osobe koje borave u Vrtiću o vremenu obavljanja određenih radova od strane drugih osoba.
Svi radnici Vrtića moraju biti obaviješteni o mjestu na kojemu se nalazi glavni ventil za otvaranje-zatvaranje vode u građevini te glavna sklopka za isključivanje električne energije odnosno plina.
Članak 11.
Radnici Vrtića dužni su uključiti se u program osposobljavanja pučanstva za provedbu preventivnih mjera zaštite od požara, gašenje požara i spašavanja ljudi i imovine ugroženih požarom.
Raspored upućivanja djelatnika na osposobljavanje iz stavka 1. ovoga članka utvrđuje ravnatelj.
Evidencija odnosno preslika isprave o osposobljenosti iz stavka 1. ovoga članka čuva se u dosjeu radnika.
Članak 12.
Radnici Vrtića trebaju upoznati roditelje djece s općim mjerama zaštite od požara te mjerama zaštite od požara u prostorima vrtića.
VIII. UPOZNAVANJE RADNIKA ZA RUKOVANJE PRIRUČNOM OPREMOM I SREDSTVIMA ZA DOJAVU I GAŠENJE POČETNIH POŽARA, PERIODIČNE PROVJERE ZNANJA I VOĐENJE EVIDENCIJE O TOME
Članak 13.
Za upoznavanje radnika za rukovanje priručnom opremom i sredstvima za dojavu i gašenje početnih požara obvezan je i odgovoran radnik iz članka 5. ovoga Pravilnika.
Upoznavanje radnika prema stavku 1. provodi se dostavom odgovarajućih pisanih obavijesti i neposredno.
Vrijeme provođenja upoznavanja radnika prema stavcima 1. i 2. ovoga članka i vrijeme provjere znanja određuje se godišnjim planom i programom.
IX. OSPOSOBLJAVANJE RADNIKA ZA RAD NA RADNIM MJESTIMA S POVEĆANIM OPASNOSTIMA ZA NASTANAK I MOGUĆE POSLJEDICE OD POŽARA ILI EKSPLOZIJE I VOĐENJE EVIDENCIJE O TOME


Članak 14.
Radnici koji rade na radnim mjestima s povećanim opasnostima osposobljavaju se u svezi s možebitnim nastankom požara i njegovim posljedicama ili eksplozijama prije stupanja na rad.
Osposobljavanje radnika iz stavka 1. ovoga članka provodi radnik iz članka 5. ovoga Pravilnika i prema potrebi drugi stručnjaci.
Članak 15.
Osposobljavanjem iz članka 14. ovoga Pravilnika radnik mora steći najmanje znanje:
- o ispravnoj uporabi uređaja (sredstava) za gašenje požara koji se nalazi u Vrtiću
- o ispravnoj uporabi opreme, strojeva i uređaja na radnom mjestu s povećanom opasnosti
- o aktiviranju sustava za uzbunjivanje
- o isključivanju primarnog izvora napajanja (struja, plin) prostora
- o isključivanju ventilacijskog sustava
- o postupku evakuacije osoba iz prostora.
X. SLUŽBE I OSOBE ZADUŽENE ZA ODRŽAVANJE OPREME I SREDSTAVA ZA DOJAVU I GAŠENJE POŽARA
Članak 16.
Održavanje u ispravnom stanju opreme i sredstava za dojavu i gašenje požara dužnost je radnika iz članka 5. ovoga Pravilnika.
Članak 17.
Oprema (aparati) za dojavu požara treba se postaviti, održavati i rabiti prema odredbama Pravilnika o sustavima za dojavu požara.
Članak 18.
Hidranti i hidrantna mreža trebaju se redovno održavati tako da se:
1. svi hidranti obilježe oznakama
2. podzemni hidranti osiguraju propisanim poklopcem, a zidni hidranti osiguraju ormarićima
3. svaki zidni hidrant kompletira s jednim do dva kotura vatrogasnih cijevi promjera 52 mm, s
mlaznicom
4. najmanje jedanput mjesečno provjeri dostupnost svih hidranata, a otklanjanje uočenih
kvarova povjeri stručnoj osobi
5. za sve hidrante osigura tipska spojnica promjera 52 te nastavak istih dimenzija
6. postavi vidna oznaka gdje se nalazi ventil za zatvaranje i otvaranje vode u građevini.
Članak 19.
Vatrogasni aparati moraju se postaviti na uočljivim lako dostupnim mjestima, u blizini mogućeg izbijanja požara.
Prijenosni aparati ne smiju se postaviti tako da im ručka za nošenje bude u visini iznad 1.5 m.
Vatrogasni aparati moraju se stalno održavati.
Održavanje vatrogasnih aparata obuhvaća:
- redovni pregled
- periodični servis
Članak 20.
Redovni pregled vatrogasnih aparata obavlja se najmanje jedanput u tri mjeseca, a provodi ga radnik iz članka 5. ovoga Pravilnika.
Redovnim pregledom treba se utvrditi:
- označenost, uočljivost i dostupnost aparata
- opće stanje aparata
- kompletnost aparata
- stanje plombe zatvarača odnosno ventila vatrogasnog aparata.
Uočene nedostatke radnik iz članka 5. ovog pravilnika treba sam otkloniti, a ako to nije moguće, otklanjanje nedostataka u dogovoru s ravnateljem treba povjeriti ovlaštenom servisu.
Članak 21.
Periodični pregled vatrogasnih aparata obavlja se najmanje jedanput godišnje.
Periodični pregled vatrogasnih aparata treba se povjeriti ovlaštenom servisu.
Nakon završenog periodičnog pregleda svaki aparat treba označiti propisanom
naljepnicom.
XI. SLUŽBE I OSOBE ZADUŽENE ZA ODRŽAVANJE U ISPRAVNOM STANJU UREĐAJA I INSTALACIJA ČIJA NEISPRAVNOST MOŽE PROUZROČITI POŽAR ILI EKSPLOZIJU
Članak 22.
Radnici iz članka 5. ovoga Pravilnika u suradnji s ovlaštenikom zaštite na radu dužni su redovno pratiti stanje uređaja i instalacija čija neispravnost može prouzročiti požar ili eksploziju prema procjeni ugroženosti od požara i eksplozije.U slučaju uočenih nepravilnosti radnici iz stavka 1. ovoga članka dužni su zatražiti pomoć od stručnjaka za procjenu ugroženosti od požara i eksplozije i ovlaštenog servisa.
XII. SLUŽBE I OSOBE ZADUŽENE ZA RAZRADU POSTUPAKA I PODUZIMANJA
ODGOVARAJUĆIH ORGANIZACIJSKIH I TEHNIČKIH MJERA ZAŠTITE OD
POŽARA U SLUČAJEVIMA PRIVREMENO POVEĆANOG POŽARNOG RIZIKA
Članak 23.
U slučaju privremenog povećanja požarnog rizika, za cijelo vrijeme njegovog trajanja, poduzimaju se dodatne, organizacijske i tehničke mjere zaštite od požara koje uključuju primjenu odgovarajuće opreme i sredstva za gašenje, a prema potrebi i osiguranje vatrogasnog dežurstva.
Mjere iz stavka 1. ovoga članka trebaju se poduzeti na temelju izrađene prosudbe privremeno povećanog požarnog rizika, a osobito:
- za privremena mjesta pretakanja zapaljivih tekućina i plinova količina većih od onih utvrđenih propisom o držanju zapaljivih tekućina i plinova
- za privremena mjesta zavarivanja i uporabe otvorenog plamena ili alata koji u uporabi iskre, u prostoru koji nije za to namijenjen, a postoji opasnost za nastanak požara
- za prostore za vrijeme obavljanja poslova ili događanja gdje se privremeno okuplja veći broj osoba (priredbe, sajmovi, izložbe i sl.).
Članak 24.
O potrebi provođenja mjera iz članka 23. ovoga Pravilnika ravnatelj ili radnici iz članka 5. ovoga Pravilnika dužni su se savjetovati sa stručnjacima o izradi procjene ugroženosti od požara i eksplozija.
Potrebne mjere zaštite od požara u slučajevima privremeno povećanog požarnog rizika ovlaštena tijela dužna su u potpunosti provesti prema ocjeni stručnjaka iz stavka 1. ovoga članka.

XIII. KRETANJE I PONAŠANJE U PROSTORIJAMA VRTIĆA U SVEZI S OPASNOSTI OD POŽARA I EKSPLOZIJA
Članak 25.
U Vrtiću i na vidljivom mjestu u blizini ulaza moraju biti istaknute upute za slučaj nastanka požara i plan s označenim:
- stubištem i izlaznim putovima
- mjestima na kojima su smješteni vatrogasni aparati
- mjestom na kojem je smještena glavna sklopka za napajanje prostora električnom energijom te glavni zatvarač za brzo zatvaranje dovoda plina
- mjestom isključenja sustava ventilacije
- mjestom smještaja vatrodojavne centrale
- instalacijama i prostorijama povećanog rizika za nastanak požara.
Svi izlazni putovi i vrata na izlaznim putovima moraju biti označeni odgovarajućim oznakama.
Kod ulaza na kat mora biti istaknut pojednostavljeni plan kata.
Upute iz stavka 1. ovoga članka moraju biti napisane na hrvatskom jeziku.

Članak 26.
Radnicima Vrtića u svakom trenutku trebaju biti dostupne prostorije u kojima se
nalaze:
- glavna sklopka napajanja električnom energijom- uređaji za isključivanje sustava ventilacije
- uređaji za upravljanje stabilnim sustavima za gašenje požara
- uređaji za distribuciju vode na vertikalnom cjevovodu
- vatrodojavne centrale.

XIV. USTROJSTVO MOTRENJA, JAVLJANJA I UZBUNJIVANJA O 
OPASNOSTIMA OD POŽARA
Članak 27.
Motrenje, javljanje i uzbunjivanje o opasnostima od požara ustrojava se u Vrtiću u skladu s planovima zaštite od požara, odlukama tijela lokalne samouprave i godišnjim planom i programom rada Vrtića.

XV. MJERE ZABRANE I OGRANIČENJA IZ ZAŠTITE OD POŽARA TE PROSTORIJE I PROSTORI NA KOJE SE ONE ODNOSE
Članak 28.
Mjesta odnosno prostorije u Vrtiću gdje postoji vjerojatnost nastajanja i širenja požara, trebaju biti posebno označene.
Vatrogasni pristup Vrtiću mora u svakom trenutku biti slobodan.
Na ulazima i izlazima u sigurnosni izlazni put moraju biti ugrađena vrata koja mogu imati najviše za 30 minuta manju otpornost od građevinskih elemenata sigurnosnog izlaznog puta u koji su ugrađeni, ali ne manje od 30 minuta.
Širina stubišta ne smije biti ni na kojem mjestu manja od širine ulaza kojim se ulazi na stubište.
Na putovima za izlaženje ne smiju se nalaziti predmeti koji pomažu širenju požara (goriva ambalaža, dijelovi namještaja, knjige, odjevni predmeti i sl.) i stvari koje bi mogle ometati izlaz osobama (različiti aparati, namještaj, roba i sl.).
Prostor oko hidranta mora biti stalno slobodan, a zimi se redovito treba čistiti snijeg s poklopca hidranta.
Članak 29.
Za primjenu odredaba iz članka 28. ovoga Pravilnika ovlašteni su i odgovorni ravnatelj i
radnik iz članka 5. ovoga Pravilnika.
XVI. POSTUPANJE RADNIKA U SLUČAJU NASTANKA POŽARA
Članak 30.
Svaki radnik koji zamijeti neposrednu opasnost od nastanka požara ili požar, dužan je u skladu s psihofizičkim sposobnostima pristupiti otklanjanju opasnosti, odnosno gašenju požara, vodeći pri tome računa da ne dovede u opasnost sebe ili druge osobe.
Ako radnik iz stavka 1. ovoga članka ne uspije otkloniti opasnost odnosno ugasiti požar, dužan je obavijestiti Centar 112, najbližu vatrogasnu postrojbu, odnosno postupiti prema planu zaštite od požara.
Članak 31.
Nakon završenog gašenja požara ravnatelj u dogovoru sa zapovjednikom vatrogasne postrojbe koja je gasila požar, treba na mjestu požara:
1. osigurati dežurstvo do jutra ako je požar gašen noću
2. osigurati dežurstvo, koje će trajati zavisno od procjene mogućnosti ponovnog izbijanja požara.
Članak 32.
Uporabljena oprema i sredstva u gašenju požara trebaju se što prije nakon završetka gašenja požara dovesti u potpuno ispravno stanje.
Članak 33.
Ravnatelj Vrtića dužan je o provedenim istražnim radnjama u svezi s nastankom požara u Vrtiću izvijestiti Upravno vijeće i osnivača.
XVII. EVIDENCIJA
Članak 34.
U Vrtiću se vodi evidencija:
- o osposobljavanju radnika prema programima osposobljavanja pučanstva za provedbu preventivnih mjera zaštite od požara, gašenja početnih požara i spašavanja ljudi i imovine ugroženih požarom
- o požarima u Vrtiću i razlozima njihova nastanka
- o analizi događaja koji mogu dovesti do požara te poduzimanju mjera potrebnih da do takvih događaja više ne dođe
- o ispunjenju obveza iz članaka 10., 11., 12., 13. i 14. ovoga Pravilnika.
Članak 35.
(1) Evidencije iz članka 34. ovoga Pravilnika vode se na odgovarajućem obrascu.
Za pravilno vođenje evidencije iz stavka 1. ovoga članka odgovoran je ravnatelj.
XVIII. PRIJELAZNE I ZAVRŠNE ODREDBE
Članak 35.
Izmjene i dopune ovog Pravilnika vrše se po istom postupku kao i donošenje ovog Pravilnika.
Članak 36.
Ovaj Pravilnik stupa na snagu u roku od 8 dana od dana objave na oglasnoj ploči Vrtića.

PREDSJEDNICA UPRAVNOG VIJEĆA
Nina Matulić Benc, mag.oec.


Ovaj Pravilnik donesen je dana__________ i objavljen na oglasnoj ploči Vrtića dana___________.


RAVNATELJICA
Martina Kosec, univ.bacc.praesc.educ.

